Komisjoni määrus (EÜ) nr 1871/2003,

23. oktoober 2003,

millega muudetakse I lisa määruses (EMÜ) nr 2658/87 tariifi- ja statistikanomenklatuuri ning ühise tollitariifistiku kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [1] viimati muudetud komisjoni määrusega (EÜ) nr 2176/2002, [2] eriti selle artikli 9 lõike 1 punkti a,

ning arvestades järgmist:

(1) Määrusega (EMÜ) nr 2658/87 kehtestati kaupade nomenklatuur, edaspidi "koondnomenklatuur". Koondnomenklatuur on esitatud määruse (EMÜ) nr 2658/87 I lisas.

(2) Komisjoni 9. märtsi 1994. aasta määrusega (EÜ) nr 535/94, millega muudetakse I lisa määruses (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [3] lisati koondnomenklatuuri grupile 2 lisamärkus 8, et täpsustada rubriiki 0210 kuuluva soolaliha ja söödava rupsi klassifitseerimist ("liha ja söödav rups, soolatud, soolvees, kuivatatud või suitsutatud; toiduks kasutatav jahu ja pulber lihast või rupsist"). 1995. aastal muudeti see lisamärkuseks 7.

(3) Koondnomenklatuuri grupi 2 klassifitseerimine sõltub peamiselt teatava toote pikaajalise säilivuse tagamiseks kasutatavast protsessist. Kaupade kirjeldamise ja kodeerimise harmoneeritud süsteemi selgitavas märkuses grupi 2 kohta kirjeldatakse kõnealuse grupi ülesehitust. Grupp 2 hõlmab kuumtöötlemata liha ja rupsi, mis on värske, jahutatud või läbinud ühe mitmesugustest pikaajaliseks säilitamiseks vajalikest protsessidest, s.o kuumtöötlemata liha ja rupsi, mis on külmutatud, soolatud, soolvees, kuivatatud või suitsutatud.

(4) Vastavalt kõnealusele selgitavale märkusele klassifitseeritakse värske liha jätkuvalt sellisena, isegi kui see on transportimise ajal pakitud koos soola kui ajutise säilitusainega. Seda põhjendust kohaldatakse ka külmutatud liha suhtes, vastasel korral käsitletaks mistahes liha, millele on lisatud soola, rubriiki 0210 kuuluva soolatud lihana. Rubriigis 0210 peab soolamisest piisama pikaajalise säilivuse tagamiseks muul otstarbel kui transportimiseks. Seoses sellega tuleks märkida, et muude rubriigis 0210 loetletud protsesside, s.o soolvees, kuivatamine ja suitsutamine, eesmärk on tagada pigem pikaajaline säilivus kui toimida ajutise säilitusainena transportimisel.

(5) Näib asjakohane täpsustada ja kinnitada, et soolamine rubriigi 0210 tähenduses on pikaajalise säilivuse tagamiseks kasutatav protsess.

(6) Seetõttu tuleks vastavalt muuta määrusele (EMÜ) nr 2658/87 I lisana lisatud koondnomenklatuuri grupi 2 lisamärkust 7.

(7) Tolliseadustiku komitee ei ole oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Määrusele (EMÜ) nr 2658/87 I lisana lisatud koondnomenklatuuri grupi 2 lisamärkus 7 asendatakse järgmisega:

"Rubriigis 0210 tähendab termin "liha ja söödav rups, soolatud, soolvees" liha ja toidukõlblikku rupsi, mis on immutatud soolaga ühtlaselt kogu toote sügavuses ja mille kogusoolasisaldus on vähemalt 1,2 % massist, tingimusel et soolamisega tagatakse pikaajaline säilivus."

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. oktoober 2003

Komisjoni nimel

komisjoni liige

Frederik Bolkestein

[1] EÜT L 256, 7.9.1987, lk 1.

[2] EÜT L 331, 7.12.2002, lk 3.

[3] EÜT L 68, 11.3.1994, lk 15.

--------------------------------------------------